PMIndiaData/PMIndiaSum huggingface dataset:
भारत-चीन सीमा क्षेत्रों की स्थिति पर प्रधानमंत्री का वक्तव्य

साथियों, भारत माता के वीर सपूतों ने गलवान वैली में हमारी मातृभूमि की रक्षा करते हुये सर्वोच्च बलिदान दिया है। मैं देश की सेवा में उनके इस महान बलिदान के लिए उन्हें नमन करता हूं, उन्हें कृतज्ञतापूर्वक श्रद्धांजलि देता हूँ। दुःख की इस कठिन घड़ी में हमारे इन शहीदों के परिजनों के प्रति मैं अपनी समवेदनाएं व्यक्त करता हूँ। आज पूरा देश आपके साथ है, देश की भावनाएं आपके साथ हैं। हमारे इन शहीदों का ये बलिदान व्यर्थ नहीं जाएगा। चाहे स्थिति कुछ भी हो, परिस्थिति कुछ भी हो, भारत पूरी दृढ़ता से देश की एक एक इंच जमीन की, देश के स्वाभिमान की रक्षा करेगा। भारत सांस्कृतिक रूप से एक शांति प्रिय देश है। हमारा इतिहास शांति का रहा है। भारत का वैचारिक मंत्र ही रहा है- लोकाः समस्ताः सुखिनों भवन्तु। हमने हर युग में पूरे संसार में शांति की, पूरी मानवता के कल्याण की कामना की है। हमने हमेशा से ही अपने पड़ोसियों के साथ एक cooperative और friendly तरीके से मिलकर काम किया है। हमेशा उनके विकास और कल्याण की कामना की है। जहां कहीं हमारे मतभेद भी रहे हैं, हमने हमेशा ही ये प्रयास किया है कि मतभेद विवाद न बनें, differences disputes में न बदलें। हम कभी किसी को भी उकसाते नहीं हैं, लेकिन हम अपने देश की अखंडता और संप्रभुता के साथ समझौता भी नहीं करते हैं। जब भी समय आया है, हमने देश की अखंडता और संप्रभुता की रक्षा करने में अपनी शक्ति का प्रदर्शन किया है, अपनी क्षमताओं को साबित किया है। त्याग और तितिक्षा हमारे राष्ट्रीय चरित्र का हिस्सा हैं, लेकिन साथ ही विक्रम और वीरता भी उतना ही हमारे देश के चरित्र का हिस्सा हैं। मैं देश को भरोसा दिलाना चाहता हूँ, हमारे जवानों का बलिदान व्यर्थ नहीं जाएंगा। हमारे लिए भारत की अखंडता और संप्रभुता सर्वोच्च है, और इसकी रक्षा करने से हमें कोई भी नहीं रोक सकता। इस बारे में किसी को भी जरा भी भ्रम या संदेह नहीं होना चाहिए। भारत शांति चाहता है। लेकिन भारत को उकसाने पर हर हाल में निर्णायक जवाब भी दिया जाएगा। देश को इस बात का गर्व होगा की हमारे सैनिक मारते मारते मरे हैं. मेरा आप सभी से आग्रह है की हम दो मिनट का मौन रख के इन सपूतों को श्रद्धांजलि दें.
सजायाफ्ता लोगों के आदान-प्रदान के लिए भारत और कतर के बीच संधि

प्रधानमंत्री श्री नरेन्‍द्र मोदी की अध्‍यक्षता में आयोजित बैठक में सजायाफ्ता लोगों के आदान-प्रदान के लिए भारत और कतर के बीच संधि पर हस्‍ताक्षर करने को मंजूरी दी गई। इस संधि पर हस्‍ताक्षर होने के बाद कतर में कैद भारतीय कैदियों को अपनी सजा का शेष हिस्‍सा भारत में काटने के लिए यहां लाया जाएगा ताकि वे अपने परिजनों के निकट रह सकें और उनका सामाजिक पुनर्वास संभव हो सके। इसी तरह भारत में सजा काटने वाले कतर के कैदियों को उनके देश वापस भेजा जाएगा। 2004 के पहले देश में ऐसा कोई कानून नहीं था, जिसके तहत विदशी कैदियों को उनकी सजा का शेष समय अपने देश में काटने के लिए वहां भेजा जा सके। इसी प्रकार विदशों में सजा काटने वाले भारतीय कैदियों को वापस बुलाने का भी कोई कानून मौजूद नहीं था। भारत ने इस तरह की संधि अब तक इंग्‍लैंड, मॉरीशस, बुलगारिया, ब्राजील, कंबोडिया, मिस्र, फ्रांस, बांग्‍लादेश, दक्षिण कोरिया, सऊदी अरब, ईरान, कुवैत, श्रीलंका, संयुक्‍त अरब अमीरात, मालदीव, थाइलैंड, तुर्की, इटली, बोस्निया एवं हर्जेगोविना, इजराइल, रूस, वियतनाम और ऑस्‍ट्रेलिया के साथ किया है। कनाडा, हांगकांग, नाइजीरिया और स्‍पेन की साथ यह संधि किए जाने की बातचीत हो रही है।
विज्ञान, प्रौद्योगिकी और अभिनव के क्षेत्र में सहयोग पर ब्रिक्स समझौते ज्ञापनपत्र पर हस्ताक्षर

प्रधानमंत्री श्री नरेन्द्र मोदी की अध्‍यक्षता में केन्‍द्रीय मंत्रिमंडल ने आज विज्ञान, प्रौद्योगिकी और अभिनव के क्षेत्र में सहयोग पर ब्रिक्‍स समझौते ज्ञापनपत्र पर हस्‍ताक्षर की जानकारी दी। भारत ने तीसरी ब्रिक्‍स एसटीआई मंत्रिस्‍तरीय बैठक के अवसर पर ब्राजील के ब्रासीलिया में मार्च, 2015 में विज्ञान, प्रौद्योगिकी और अभिनव के क्षेत्र में सहयोग पर ब्रिक्‍स समझौते ज्ञापनपत्र पर हस्‍ताक्षर किए थे। इस समझौते में आपसी सहमति से विज्ञान और प्रौद्योगिकी गतिविधियों के माध्‍यम से ब्रिक्‍स देशों के बीच विज्ञान, प्रौद्योगिकी और अभिनव के क्षेत्र में सहयोग को प्रोत्‍साहन देना शामिल है। इस समझौते ज्ञापन पत्र का उद्देश्‍य ब्रिक्‍स देशों के बीच एसटीआई में साझा अनुभवों का उपयोग करते हुए समान वैश्‍विक और क्षेत्रीय समाजिक-आर्थिक चुनौतियों के समाधान के लिए एसटीआई में सहयोग के रणनीतिक प्रारूप को स्‍थापित करना है। भारत की ओर से विज्ञान और प्रौद्योगिकी मंत्रालय और अन्‍य ब्रिक्‍स देशों के समान मंत्रालय, नोडल मंत्रालयों/विभागों के रूप में विज्ञान और प्रौद्योगिकी सहयोग पर ब्रिक्‍स समझौते ज्ञापन पत्र के उद्देश्‍यों को यर्थात रूप देने के लिए निर्धारित क्षेत्रों में सहयोग, प्रारूपों और तंत्रों को आपसी सहमति से तय करेंगे और ब्रिक्‍स देशों के बीच संबंधित राष्‍ट्रीय मानदंडों के अनुरूप संयुक्‍त निधीयन का निर्धारण किया जाएगा।
मंत्रिमंडल को जैव प्रौद्योगिकी के क्षेत्र में भारत और ब्राजील के बीच समझौते से अवगत कराया गया

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल को जैव प्रौद्योगिकी के क्षेत्र में भारत और ब्राजील के बीच मई 2018 में हुए समझौते से अवगत कराया गया। भारत और ब्राजील के बीच विज्ञान और प्रौद्योगिकी के अंतर्गत नवोन्‍मेष में सहयोग हेतु द्विपक्षीय संबंधों को मजबूत करने के लिए समझौता ज्ञापन पर हस्‍ताक्षर किये गये थे। इसका उद्देश्‍य जैव-प्रौद्योगिकी शिक्षा, प्रशिक्षण और अनुसंधान के क्षेत्र में ठोस रणनीतिक योजना विकसित करना है। सहयोग के प्रमुख क्षेत्र हैं- जैव औषधि और स्‍वास्‍थ्‍य, विशेषकर जैव आधारित उत्‍पाद। कृषि प्रजनन अभ्‍यास। जैव ईंधन और जैव ऊर्जा। नैनो प्रौद्योगिकी और जैव यंत्र विन्‍यास। जैव विविधता और वर्गीकरण विज्ञान।
राष्‍ट्रपति पुतिन ने प्रधानमंत्री को उपहार दिया

रुस के राष्‍ट्रपति, श्री व्‍लादिमीर पुतिन ने बुधवार शाम को क्रेमलिन में प्रधानमंत्री श्री नरेन्‍द्र मोदी के साथ गुफ्तगू की। राष्‍ट्रपति श्री पुतिन ने प्रधानमंत्री को महात्‍मा गांधी की डायरी के पृष्‍ठ भेंट किये। इन पृष्‍ठों में गांधीजी के हाथों से लिखे हुए नोट्स हैं। राष्‍ट्रपति श्री पुतिन ने प्रधानमंत्री को बंगाल प्रांत की 18वीं सदी की एक भारतीय तलवार भेंट की। इस तलवार पर चांदी से खूबसूरत कलात्‍मक कार्य किया गया है।
भारत, ब्राज़ील और दक्षिण अफ्रीका के बीच निर्धनता एवं क्षुधा उपशमन के लिए इब्सा कोष हेतु त्रिपक्षीय समझौते को कैबिनेट की मंजूरी

प्रधानमंत्री श्री नरेन्द्र मोदी की अध्यक्षता में केंद्रीय कैबिनेट ने भारत, ब्राज़ील एवं दक्षिण अफ्रीका के बीच निर्धनता एवं क्षुधा उपशमन हेतु त्रिपक्षीय समझौते पर हस्ताक्षर करने को अनुमति प्रदान कर दी है। इस निर्णय से दक्षिण-दक्षिण सहयोग के क्षेत्र में अद्वितीय इब्सा कोष (इब्सा कोष) को मज़बूत बनाने में मदद मिलेगी। इब्सा देश इस कोष में सालाना 1 मिलियन अमेरिकी डॉलर देते हैं, जो जनवरी 2015 तक 28.2 मिलियन अमेरिकी डॉलर हो चुका है। भारत अब तक इस कोष में 9.1 मिलियन अमेरिकी डॉलर दे चुका है। इब्सा कोष विकास परियोजनाओं का दायित्व वहन करता है। इब्सा कोष द्वारा वित्तपोषित पहली परियोजना कृषि एवं पशुधन विकास पर थी। दिसंबर 2006 में न्यूयॉर्क में संयुक्त राष्ट्र दिवस के मौके पर इब्सा कोष को दक्षिण-दक्षिण सहकारिता पुरस्कार दिया गया था। इससे दक्षिण-दक्षिण विकासात्मक सहकारिता के क्षेत्र में इब्सा कोष की महत्ता एवं कद इंगित होता है। इब्सा डायलॉग फोरम के अंतर्गत सहयोग के तीन में से एक स्तंभ के तौर पर इब्सा कोष का गठन वर्ष 2004 में निर्धनता एवं क्षुधा उपशमन हेतु किया गया था। अन्य दो स्तंभ हैं- विश्व राजनीति पर मंत्रणा एवं समन्वयन और यथार्थपूर्ण क्षेत्रों एवं परियोजनाओं पर त्रिपक्षीय सहयोग। पृष्ठभूमि:- आईबीएसए डायलॉग फोरम को दक्षिण के वैश्विक प्रासंगिकता एवं प्रभाव वाले तीन जोशपूर्ण जनतंत्रों के मध्य सहयोग हेतु जून 2003 में शुरू किया गया था। सभी तीन देश बहुलवादी, बहुसांस्कृतिक, बहुनस्लीय, बहुभाषीय एवं अनेक धर्मों के समाजों वाले विकासशील देश हैं।
प्रधानमंत्री ने स्‍त्री शक्ति और नारी शक्ति पुरस्‍कार-2014 के विजेताओं से बातचीत की

महिला दिवस के अवसर पर प्रधानमंत्री श्री नरेन्‍द्र मोदी ने आज स्‍त्री शक्ति और नारी शक्ति पुरस्‍कार-2014 के विजेताओं से मुलाकात और बातचीत की। बातचीत के दौरान, विजेताओं ने अपने अनुभव और प्रेरणा के स्रोतों के बारे में बताया। प्रधानमंत्री ने पुरस्‍कार विजेताओं से सरकार की विभिन्‍न कल्‍याण योजनाओं और पहलों-जैसे प्रधानमंत्री जन-धन योजना तथा हाल ही में पेश बजट में घोषित पेंशन योजना के विषय में जागरुकता फैलाने का अनुरोध किया। श्री मोदी ने कहा कि यह योजनाएं महिला की बड़ी सहायक हो सकती हैं और जागरुक समाज (सिविल सोसाइटी) इन योजनाओं का लाभ जरूरतमंदों तक पहुंचाने में महत्‍वपूर्ण भूमिका निभा सकता है। इस अवसर पर महिला और बाल विकास मंत्री श्रीमती मेनका गांधी भी मौजूद थीं।
प्रधानमंत्री ने राजमाता विजया राजे सिंधिया की जयंती पर उन्हें श्रद्धांजलि दी

प्रधानमंत्री श्री नरेन्द्र मोदी ने राजमाता विजया राजे सिंधिया की जयंती पर उन्हें श्रद्धांजलि दी है। श्री मोदी ने कहा है कि वह साहस और दूरदर्शिता का पर्याय थीं। अपने एक ट्वीट में प्रधानमंत्री ने कहा; “ राजमाता विजया राजे सिंधिया जी को उनकी जयंती पर श्रद्धांजलि। वह साहस और दूरदर्शिता का पर्याय थीं। उन्होंने अपना जीवन दूसरों की सेवा के लिए समर्पित कर दिया। उनके उत्कृष्ट व्यक्तित्व के बारे में पिछले #मन की बात कार्यक्रमों में से एक के दौरान मैंने जो कहा था, उसे मैं साझा कर रहा हूं।”
प्रधानमंत्री ने सांसद एवं पूर्व केंद्रीय मंत्री श्री सांवर लाल जाट के निधन पर शोक जताया

प्रधानमंत्री श्री नरेन्द्र मोदी ने सांसद एवं पूर्व केंद्रीय मंत्री श्री सांवर लाल जाट के निधन पर शोक जताया है। प्रधानमंत्री ने कहा, ‘सांसद और पूर्व केंद्रीय मंत्री श्री सांवर लाल जाट के निधन से दु:खी हूं। यह भाजपा और देश को एक बड़ी क्षति है। मेरी संवेदनाएं। श्री सांवर लाल जाट ने गांवों और किसानों की भलाई के लिए बड़े पैमाने पर काम किया। दु:ख की इस घड़ी में मेरे विचार उनके परिवार और समर्थकों के साथ हैं।’
प्रधानमंत्री ने प्रमुख क्षेत्रों में विकास कार्यों के लिए नगालैंड के लोगों को बधाई दी

प्रधानमंत्री श्री नरेन्द्र मोदी ने कनेक्टिविटी, शिक्षा, पर्यटन और ऊर्जा जैसे प्रमुख क्षेत्रों में विकास कार्यों के लिए नगालैंड के लोगों को बधाई दी है। नगालैंड के मुख्यमंत्री नेफ्यू रियो के एक ट्वीट पर अपनी राय में प्रधानमंत्री ने कहा; ‘नगालैंड के मेरे भाइयों और बहनों को कनेक्टिविटी, शिक्षा, पर्यटन और ऊर्जा जैसे प्रमुख क्षेत्रों में विकास कार्यों के लिए बधाई। एनडीए सरकार नगालैंड के ऊर्जावान लोगों की आकांक्षाओं को पूरा करने के लिए प्रतिबद्ध है।’
प्रधानमंत्री की जी-7 शिखर सम्मेलन के दौरान अर्जेंटीना के राष्ट्रपति से भेंट

प्रधानमंत्री श्री नरेन्द्र मोदी ने जी-7 शिखर सम्मेलन के दौरान 26 जून, 2022 को म्यूनिख में अर्जेंटीना के राष्ट्रपति महामहिम श्री अलबर्टो फर्नांडीज से भेंट की। दोनों शासनाध्यक्षों के बीच यह पहली द्विपक्षीय मुलाकात थी। दोनों शासनाध्यक्षों ने वर्ष 2019 में स्थापित द्विपक्षीय रणनीतिक साझेदारी के कार्यान्वयन की प्रगति की समीक्षा की। दोनों के बीच विभिन्न विषयों जैसे व्यापार और निवेश; दक्षिण-दक्षिण सहयोग, खासतौर से फार्मा सेक्टर में; जलवायु परिवर्तन, नवीकरणीय ऊर्जा, नाभिकीय औषधि, बैटरी चालित वाहन, रक्षा सहयोग, कृषि और खाद्य सुरक्षा; पारंपरिक औषधि, सांस्कृतिक सहयोग के साथ-साथ अंतर्राष्ट्रीय संस्थाओं में समन्वय पर चर्चा हुई। इन सभी क्षेत्रों में आपसी संबंधो को बढ़ाने पर दोनों पक्षों ने सहमति व्यक्त की।
कुष्‍ठ रोग निवारण दिवस पर प्रधानमंत्री का संदेश

प्रधानमंत्री श्री नरेन्‍द्र मोदी ने ‘उपचार के लायक बीमारी’ कुष्‍ठ रोग को भारत से पूरी तरह खत्‍म करने के लिए सामूहिक प्रयास करने का आह्वान किया है । कुष्‍ठ रोग निवारण दिवस के अवसर पर अपने संदेश में प्रधानमंत्री ने कहा कि इस रोग से ठीक हो चुके व्‍यक्तियों की सामाजिक-आर्थिक स्थिति में सुधार लाने और राष्‍ट्र निर्माण में उनके योगदान के लिए हमें साथ मिलकर काम करना होगा। उन्‍होंने कहा कि हमारे देश के इन नागरिकों के लिए गरिमामय जीवन सुनिश्चित करने के लिए हमें कठिन प्रयास करने होंगे जिसका महात्‍मा गांधी ने सपना देखा था। प्रधानमंत्री ने याद किया कि महात्‍मा गांधी कुष्‍ठ रोग से पीडि़त लोगों के लिए लगातार चिंतित रहते थे। उन्‍होंने कहा कि महात्‍मा गांधी दृष्टि महज उनके उपचार तक सीमित नहीं थी बल्कि वह उन्‍हें हमारे समाज की मुख्‍यधारा में भी लाना चाहते थे। प्रधानमंत्री ने कहा कि राष्‍ट्रीय कुष्‍ठ उन्‍मूलन कार्यक्रम के तहत देश से कुष्‍ठ रोग को खत्‍म करने की कोशिश महात्‍मा गांधी के उसी लक्ष्‍य के प्रति एक श्रद्धांजलि है। उन्‍होंने याद किया कि इस कार्यक्रम को 1955 में शुरू किया गया था। उन्‍होंने कहा कि सार्वजनिक स्‍वास्‍थ्‍य समस्‍या के रूप में कुष्‍ठ रोग को खत्‍म करने के लक्ष्‍य यानी राष्‍ट्रीय स्‍तर पर प्रति 10,000 की आबादी पर 1 से भी कम रोगी की दर को 2005 में ही हासिल कर लिया गया था। उन्‍होंने कहा कि हालांकि उसके बाद रोगियों का पता लगाने की दर में मामूली कमी आई लेकिन निदान के समय दिखने वाली विकृति बढ़ गई। उन्‍होंने कहा कि हमें न केवल एक देश के रूप में अंतिम लक्ष्‍य तक पहुंचने के नहीं छोड़नी है बल्कि इस रोग से जुड़े सामाजिक कलंक को खत्‍म करने के लिए साथ मिलक भी काम करना होगा। प्रधानमंत्री ने उल्‍लेख किया कि खासकर दूरदराज के क्षेत्रों में कुष्‍ठ रोग के मामलों की शुरुआती पहचान के लिए राष्‍ट्रीय स्‍वास्‍थ्‍य मिशन योजना के तहत 2016 में एक त्रिआयामी रणनीति लागू की गई थी। 2016 में कुष्‍ठ रोग की पहचान के लिए एक विशेष अभियान चलाया गया। परिणामस्‍वरूप 32,000 से अधिक मामलों की पुष्टि की गई और उनका उपचार शुरू किया गया। साथ ही रोगियों के करीबी संपर्क में रहने वाले लोगों को भी दवा दी गई ताकि उन्‍हें इसके जोखिम से बचाया जा सके।
प्रधानमंत्री 17 दिसंबर को अखिल भारतीय मेयर सम्मेलन का उद्घाटन करेंगे

सम्मेलन का विषय: नया शहरी भारत प्रधानमंत्री श्री नरेन्द्र मोदी 17 दिसंबर,2021 को सुबह 10:30 बजे शहरी विकास विभाग, उत्तर प्रदेश द्वारा वाराणसी में आयोजित अखिल भारतीय मेयर सम्मेलन का वीडियो कॉन्फ्रेंसिंग के माध्यम से उद्घाटन करेंगे और इसे संबोधित करेंगे। सम्मेलन में विभिन्न राज्यों के मेयर भाग लेंगे। सम्मेलन का विषयहै- “नया शहरी भारत”। प्रधानमंत्री का निरंतर प्रयास रहा है कि लोगों के लिए शहरी क्षेत्रों में रहने में आसानी सुनिश्चित हो सके। सरकार द्वारा पुराने व कमजोर शहरी बुनियादी ढांचे और सुविधाओं की कमी के मुद्दों को हल करने के लिए विभिन्न योजनाओं और पहलों की शुरूआत की गयी है। इन प्रयासों के तहत उत्तर प्रदेश राज्य पर विशेष ध्यान दिया गया है। राज्य में विशेष रूप से पिछले पांच वर्षों में शहरी परिदृश्य में महत्वपूर्ण परिवर्तन हुए हैं और इस क्षेत्र में काफी प्रगति हुई है। शहरी विकास के क्षेत्र में भारत सरकार और उत्तर प्रदेश सरकार की प्रमुख उपलब्धियों को प्रदर्शित करने के लिए एक प्रदर्शनी भी आयोजित की जा रही है, जो 17 से 19 दिसंबर तक चलेगी। इस अवसर पर उत्तर प्रदेश के मुख्यमंत्री और केंद्रीय आवास एवं शहरी कार्य मंत्री भी उपस्थित रहेंगे।
प्रधानमंत्री ने मेघालय, मणिपुर और त्रिपुरा के वासियों को उनके राज्‍य स्‍थापना दिवस पर बधाई दी

प्रधानमंत्री श्री नरेन्‍द्र मोदी ने मेघालय, मणिपुर और त्रिपुरा के वासियो को उनके राज्‍यों के स्‍थापना दिवस पर बधाई दी है। प्रधानमंत्री ने कहा, “मेघालय, मणिपुर और त्रिपुरा के वासियों को उनके राज्‍यों के स्‍थापना दिवस के अवसर पर बधाई। मैं इन राज्‍यों को उनकी विकास यात्रा के लिए शुभकामनाएं देता हूं।”
प्रधानमंत्री ने हरजिंदर कौर को कांस्य पदक जीतने पर बधाई दी

प्रधानमंत्री श्री नरेन्द्र मोदी ने हरजिंदर कौर को भारोत्तोलन में महिलाओं के 71 किलोग्राम भार वर्ग में कांस्य पदक जीतने पर बधाई दी है। प्रधानमंत्री ने ट्वीट किया; “हमारे भारोत्तोलन दल ने बर्मिंघम राष्ट्रमंडल खेलों में असाधारण प्रदर्शन किया है। इस प्रदर्शन को जारी रखते हुए, हरजिंदर कौर ने कांस्य पदक जीता है। इस विशेष उपलब्धि के लिए उन्हें बधाई। उन्हें उनके भविष्य के प्रयासों के लिए शुभकामनाएं।”
प्रधानमंत्री श्‍याम जी कृष्‍ण वर्मा के जन्‍मदिन अवसर पर उन्हें नमन किया

प्रधानमंत्री श्री नरेन्‍द्र मोदी ने भारतीय क्रांतिकारी और स्‍वतंत्रता सेनानी श्‍याम जी कृष्‍ण वर्मा के जन्‍मदिन के अवसर पर उन्हें नमन किया है। अपने संदेश में प्रधानमंत्री ने कहा – ‘‘मैं श्‍याम जी कृष्‍ण वर्मा की जयंती पर उन्हें नमन करता हूं। राष्‍ट्रभक्ति से परिपूर्ण उनका उत्‍साह एवं भारत की स्‍वतंत्रता के लिए उनके प्रयासों को कभी भुलाया नहीं जा सकता। मैं अपने एक पुराने भाषण को साझा करता हूँ- https://www.youtube.com/watch?v=NLw_2cNVRuQ जिसमें मैने श्‍याम जी वर्मा और उनकी महानता के बारे में विस्‍तार से बताया है।’’
प्रधानमंत्री ने राष्ट्रीय युवा दिवस के अवसर पर दो वीडियो कॉन्फ्रेंसों को संबोधित किया

प्रधानमंत्री श्री नरेन्द्र मोदी ने राष्ट्रीय युवा दिवस के अवसर पर वीडियो कॉन्फ्रेंसों के माध्यम से दो महत्वपूर्ण समारोहों को संबोधित किया। प्रधानमंत्री श्री नरेन्द्र मोदी ने ग्रेटर नोएडा के गौतम बुद्ध विश्वविद्यालय में राष्ट्रीय युवा समारोह 2018 के उद्घाटन समारोह को संबोधित करते हुए पीएसएलवी-सी40 के सफल प्रक्षेपण पर इसरो को बधाई देने के द्वारा अपना संबोधन आरंभ किया। प्रधानमंत्री ने कहा कि अंतरिक्ष में हमारे कदम हमारे नागरिकों की सहायता करेंगे और हमारी विकास यात्रा को आगे बढाएंगे। उन्होंने 2017 में मन की बात के दौरान अपने संबोधन का स्मरण किया जिसमें उन्होंने जिलों में कृत्रिम संसदों के आयोजन की अपील की थी। उन्होंने कहा कि ऐसे कृत्रिम संसदों के आयोजन से हमारे युवाओं में परिचर्चा की भावना बढ़ेगी। प्रधानमंत्री ने कहा कि हमारा जन्म 1947 के बाद हुआ है जिसकी वजह से हमें स्वाधीनता संग्राम में भाग लेने का सम्मान प्राप्त नहीं हो सका। उन्होंने यह भी कहा कि लेकिन हमारे पास उन महान पुरूषों एवं महिलाओँ के सपनों को साकार करने का अवसर है जिन्होंने हमारे स्वाधीनता संग्राम में अपने जीवन को समर्पित कर दिया। श्री नरेन्द्र मोदी ने जोर देकर कहा कि हमें ऐसे भारत का सृजन करना है जिसकी कल्पना हमारे स्वाधीनता सेनानियों ने की थी। प्रधानमंत्री ने कहा कि हम अपने युवकों को रोजगार सृजक बनाना चाहते हैं। उन्होंने कहा कि उन्हें ऐसा युवा बनना चाहिए नवोन्मेषण कर सके। प्रधानमंत्री ने अवलोकन किया कि कुछ लोगों का कहना है कि आज के युवाओं में ‘धैर्य’ नहीं है। तथापि, वह महसूस करते हैं कि एक प्रकार से यह हमारे युवकों में एक नवोन्मेषक उत्साह का सृजन करता है। उन्होंने कहा कि यह हमारे युवकों को कुछ नया सोचने और नया करने में सक्षम बनाता है। प्रधानमंत्री ने युवकों से आग्रह किया कि वह खेलों को अपने जीवन का हिस्सा बना लें। राष्ट्रीय युवा दिवस से संबंधित समारोह एवं कर्नाटक के बेलागवी में सर्व-धर्म सभा को संबोधित करते हुए प्रधानमंत्री ने कहा कि स्वामी विवेकानंद ने भाई-चारे पर जोर दिया था। प्रधानमंत्री ने कहा कि स्वामी विवेकानंद का विश्वास था कि हमारा कल्याण भारत के विकास में निहित है। श्री नरेन्द्र मोदी ने कहा कि पश्चिमी देशों में भारत के खिलाफ काफी प्रचार किया गया था जिसे स्वामी विवेकानंद ने गलत साबित किया। उन्होंने कहा कि स्वामी विवेकानंद ने सामाजिक बुराईयों के खिलाफ भी आवाज उठाई। प्रधानमंत्री ने कहा कि कुछ लोग राष्ट्र को विभाजित करने की कोशिश कर रहे हैं और हमारे देश के युवा ऐसे तत्वों को मुंहतोड़ जवाब दे रहे हैं। उन्होंने कहा कि हमारे युवाओँ को कभी भी बरगलाया नहीं जा सकता। उन्होंने कहा कि भारत का युवा वर्ग स्वच्छ भारत मिशन को नई ऊँचाइयों पर ले जा रहा है। भारत कई साधु-संयासियों का घर रहा है जिन्होंने समाज की सेवा की और इसे सुधारा। प्रधानमंत्री ने कहा कि सेवाभाव हमारी संस्कृति का एक हिस्सा है। उन्होंने कहा कि देशभर में कई व्यक्ति और संगठन निःस्वार्थ भाव से समाज की सेवा कर रहे हैं। प्रधानमंत्री ने हमारे देश को शौचालय मुक्त बनाने की दिशा में कार्य करने वाले प्रत्येक व्यक्ति को प्रोत्साहित किया।
प्रधानमंत्री श्री नरेन्द्र मोदी ने गुजरात के अंबाजी मंदिर में दर्शन किया और पूजा-अर्चना की

प्रधानमंत्री श्री नरेन्द्र मोदी आज गुजरात में 51 शक्तिपीठों में से एक अंबाजी मंदिर गए और वहां दर्शन किया एवं पूजा-अर्चना की। इससे पहले अंबाजी में विभिन्न विकास योजनाओं को समर्पित करने के लिए आयोजित एक कार्यक्रम के दौरान प्रधानमंत्री ने ‘नवरात्रि’ के पावन अवसर पर अंबाजी मंदिर में दर्शन एवं पूजा-अर्चना करने का अवसर मिलने पर अत्‍यंत प्रसन्नता व्यक्त की। प्रधानमंत्री वर्तमान में गुजरात के दो दिवसीय दौरे पर हैं।
भारतीय द्विपक्षीय निवेश संधि के लिए मूल पाठ

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने भारतीय द्विपक्षीय निवेश संधि के लिए संशोधित मूल पाठ के लिए अपनी मंजूरी दे दी है। द्विपक्षीय निवेश संधि (बीआईटी) के लिए संशोधित भारतीय मॉडल पाठ मौजूदा भारतीय मॉडल बीआईटी की जगह लेगा। संशोधित मॉडल बीआईटी मौजूदा बीआईटी के लिए पुन:वार्ता और भविष्य की बीआईटी और व्यापक आर्थिक सहयोग समझौते (सीईसीए)/व्यापक आर्थिक भागीदारी करार (सीईसीए)/मुक्त व्यापार समझौते (एफटीए) के निवेश अध्यायों में इस्तेमाल किया जाएगा। नया भारतीय मॉडल बीआईटी पाठ निवेशक के अधिकारों और सरकारी दायित्वों के बीच संतुलन बनाए रखते हुए प्रासंगिक अंतरराष्ट्रीय उदाहरण और व्‍यवहारों की रोशनी में भारत में विदेशी निवेशकों और विदेश में भारतीय निवेशकों को समुचित सुरक्षा प्रदान करेगा। बीआईटी सुविधाओं को बढ़ाता है और मध्यस्थता से विवाद के निपटारे के लिए स्वतंत्र मंच प्रदान करते हुए सभी मामलों में टीम भावना और गैर-भेदभाव वाले माहौल से निवेशकों का विश्वास बढ़ा देता है। बदले में, बीआईटी एक पसंदीदा विदेशी प्रत्यक्ष निवेश (एफडीआई) के रूप में भारत को पेश करने में मदद करता है, साथ ही आउटबाउंड इंडियन एफडीआई की रक्षा करता है। मॉडल बीआईटी की मूलभूत विशेषताओं में – निवेश आधारित उद्यम, उचित प्रक्रिया के माध्यम से गैर भेदभावपूर्ण व्‍यवहार, राष्ट्रीय आचरण, ज़ब्ती के खिलाफ सुरक्षा, अंतरराष्ट्रीय मध्यस्थता शुरू होने से पहले स्थानीय पचड़ों संबंधी निवेशकों के लिए आवश्‍यक एक परिष्कृत निवेशक राज्य विवाद निपटान (आईएसडीएस) प्रावधान, मौद्रिक मुआवजा देने के लिए न्यायाधिकरण की शक्ति को सीमित करना आदि शामिल हैं।
प्रधानमंत्री ने ‘मेक इन इंडिया’ पहल की शुरूआत की

प्रधानमंत्री श्री नरेन्द्र मोदी ने भारत के निर्माण क्षेत्र को बढ़ावा देने के उद्देश्य से मेक इन इंडिया पहल की आज शुरूआत की। राजधानी के विज्ञान भवन में मौजूद शीर्ष ग्लोबल सीईओ सहित विशाल जनसमूह को संबोधित करते हुए प्रधानमंत्री ने कहा कि “एफडीआई’’ को ‘‘प्रत्यक्ष विदेशी निवेश’’ के साथ ‘‘फर्स्ट डेवलप इंडिया’’ के रूप में समझा जाना चाहिए। उन्होंने निवेशकों से आग्रह किया कि वे भारत को सिर्फ बाजार के रूप में न देखें बल्कि इसे एक अवसर समझें। प्रधानमंत्री ने कहा कि आम आदमी की क्रय शक्ति बढ़नी चाहिए क्योंकि इससे मांग बढ़गी और निवेशकों को फायदा मिलने के साथ-साथ विकास को बढ़ावा मिलेगा। लोगों को जितनी तेजी से गरीबी से बाहर निकालकर मध्यम वर्ग में लाया जाएगा, वैश्विक व्यवसाय के लिए उतने ही अधिक अवसर खुलेंगे। उन्होंने कहा, इसलिए विदेशों से निवेशकों को नौकरियां सृजित करनी चाहिए। प्रधानमंत्री ने कहा कि सस्ते निर्माण और उदार खरीददार- जिसके पास क्रय शक्ति हो- दोनों की ही जरूरत है। उन्होंने कहा कि अधिक रोजगार का अर्थ है अधिक क्रय शक्ति का होना। प्रधानमंत्री ने कहा कि भारत दुनिया का एकमात्र ऐसा देश है जहां लोकतंत्र, जनसंख्या और मांग का अनोखा मिश्रण है। उन्होंने कहा कि नई सरकार कौशल विकास के लिए पहल कर रही है ताकि निर्माण के लिए कुशल जनशक्ति सुनिश्चित की जा सके। उन्होंने डिजीटल इंडिया मिशन का जिक्र करते हुए कहा कि इससे सुनिश्चित होगा कि सरकारी प्रक्रिया कार्पोरेट की प्रक्रिया के अनुकूल रहे। प्रधानमंत्री ने कहा कि पिछले कुछ वर्षों से वे महसूस कर रहे थे कि नीतिगत मुद्दों पर स्पष्टता का अभाव होने के कारण भारत के व्यावसायिक समुदाय के बीच निराशा है। उन्होंने कहा कि उन्हें यहां तक सुनने को मिला कि भारतीय व्यवसायी भारत छोड़ कर चले जाएंगे तथा कहीं और जाकर व्यवसाय स्थापित कर लेंगे। प्रधानमंत्री ने कहा कि इससे उन्हें दुख पहुंचा। उन्होंने कहा कि किसी भी भारतीय व्यवसाय को किसी भी परिस्थिति में देश छोड़ने की बाध्यता जैसी भावना नहीं आनी चाहिए। उन्होंने कहा कि पिछले कुछ महीनों के अनुभव के आधार पर वे कह सकते हैं कि अब ये निराशा समाप्त हो गई है। प्रधानमंत्री ने दस्तावेजों का स्व-प्रमाणीकरण करने की सरकार की नई पहल का उदाहरण दिया और कहा कि यह इस बात को स्पष्ट करता है कि नई सरकार को अपने नागरिकों पर कितना विश्वास है। आइये विश्वास के साथ शुरूआत करें; यदि कोई परेशानी है तो सरकार हस्तक्षेप कर सकती है। प्रधानमंत्री ने कहा कि विश्वास भी बदलाव की ताकत बन सकता है। श्री नरेन्द्र मोदी ने कहा कि विकास और विकासोन्मुख रोजगार सरकार की जिम्मेदारी है। प्रधानमंत्री ने कहा कि भारत में व्यवसाय करना कठिन माना जाता था। उन्होंने इस संबंध में सरकारी अधिकारियों को संवेदनशील बनाया। उन्होंने ‘प्रभावकारी’ शासन की जरूरत पर बल दिया। “लुक ईस्ट’’ अभिव्यक्ति के साथ प्रधानमंत्री ने ‘‘लिंक वेस्ट’’ को जोड़ा उन्होंने कहा कि एक वैश्विक दूरदर्शिता आवश्यक है। उन्होंने कहा स्वच्छ भारत और ‘‘कचरे से सम्पन्नता’’ मिशन अच्छी आमदनी और बिजनस का जरिया बन सकते हैं। उन्होंने सार्वजनिक निजी भागीदारी के जारिए भारत के 500 शहरों में बेकार पानी के प्रबंधन और ठोस कचरा प्रबंधंन के बारे में अपने विजन का जिक्र किया। प्रधानमंत्री ने राजमार्गों के अलावा आई-वेज सहित भविष्य के बुनियादी ढांचे की चर्चा की और बंदरगाह प्रमुख विकास, ऑप्टिकल फाइबर नेटवर्क, गैस ग्रिड और जल ग्रिडों का जिक्र किया। प्रधानमंत्री ने मेक इन इंडिया का प्रतीक चिन्ह जारी किया और वेबसाइट makeinindia.com की शुरूआत की।
प्रधानमंत्री ने पद्म पुरस्कार प्राप्त करने वाली हस्तियों को बधाई दी

प्रधानमंत्री श्री नरेन्द्र मोदी ने उन सबको बधाई दी है, जिन्हें पद्म पुरस्कार प्रदान किये गये हैं। एक ट्वीट में प्रधानमंत्री ने कहा हैः “पद्म पुरस्कार प्राप्त करने वाले सभी लोगों को बधाई। पूरा देश उनकी उपलब्धियों का मान करता है और समाज के प्रति उनके योगदान पर हम सबको गर्व है।”